ആരാവണം അടുത്ത ക്യാപ്റ്റന്? അഭിമുഖത്തില് രാഹുല് ദ്രാവിഡ് പിന്തുണച്ചത് ഈ താരത്തെ ഇന്ത്യയുടെ അടുത്ത വൈറ്റ് ബോള് ക്യാപ്റ്റനായി നിങ്ങള് ആരെയാണ് കാണുന്നത്? ഇന്ത്യന് ടീമിന്റെ പുതിയ മുഖ്യ പരിശീലകനായി നിയമിതനായ രാഹുല് ദ്രാവിഡ് അഭിമുഖത്തില് നേരിട്ട ചോദ്യങ്ങളിലൊന്നായിരുന്നു ഇത്. അതിനു മറുപടിയായി രാഹുല് പറഞ്ഞത്, അനുഭവസമ്ബത്ത് വച്ച് ആദ്യം രോഹിത് ശര്മ്മയും, രണ്ടാമത് കെ.എല്.രാഹുലും എന്നായിരുന്നുവെന്നാണ് ഇന്ത്യന് എക്സ്പ്രസ് അറിയുന്നത്. നവംബര് 17ന് ആരംഭിക്കുന്ന ന്യൂസിലന്ഡ് പരമ്ബര മുതലാണ് ദ്രാവിഡ് മുഖ്യ പരിശീലകനായി ചുമതലയേല്ക്കുക. ഇപ്പോള് നടന്നു കൊണ്ടിരിക്കുന്ന ടി20 ലോകകപ്പിന് ശേഷം വിരാട് കോഹ്ലി ട്വന്റി 20 ക്യാപ്റ്റന് സ്ഥാനം ഒഴിയും, എന്നാല് ഏകദിന ക്യാപ്റ്റന് സ്ഥാനത്തേക്കും ബിസിസിഐ പുതിയ നായകനെ ആഗ്രഹിക്കുന്നുണ്ടെന്നാണ് അറിയുന്നത്. ഭാവിയില് നാഷണല് ക്രിക്കറ്റ് അക്കാദമിയുടെ എന്സിഎ പങ്കിനെ കുറിച്ചും ദേശീയ ടീമുമായി അത് എങ്ങനെ ഏകോപിപ്പിക്കണം എന്നതിനെ കുറിച്ചും ദ്രാവിഡ് ഒരു ഓണ്ലൈന് പവര്പോയിന്റ് അവതരണം നടത്തിയതായാണ് വിവരം. ഇടവേളകളില്ലാത്ത മത്സരങ്ങള്ക്കിടയില് കളിക്കാരുടെ ജോലിഭാരം എങ്ങനെ കൈകാര്യം ചെയ്യാമെന്നും അവര്ക്ക് മതിയായ വിശ്രമം നല്കേണ്ടതിന്റെ പ്രാധാന്യത്തെക്കുറിച്ചും അദ്ദേഹം സംസാരിച്ചതായും അറിയുന്നു. ബെഞ്ച് സ്ട്രെങ്ത് എങ്ങനെ കൂട്ടാമെന്നും പുതിയ കളിക്കാരെ എങ്ങനെ നിരീക്ഷിക്കണം എന്നതിനെക്കുറിച്ചും ദ്രാവിഡ് സംസാരിച്ചതായാണ് അറിവ്. മുന് ഇന്ത്യന് ക്യാപ്റ്റന് കൂടിയായ ദ്രാവിഡ് മാത്രമാണ് മുഖ്യ പരിശീലക സ്ഥാനത്തേക്ക് അപേക്ഷിച്ചതെന്നാണ് വിവരം. സുലക്ഷണ നായിക്, മുന് ഇന്ത്യന് പേസര് ആര്.പി.സിങ് എന്നിവരടങ്ങുന്ന രണ്ടംഗ ക്രിക്കറ്റ് ഉപദേശക സമിതി സിഎസി ബുധനാഴ്ച ഏകകണ്ഠമായി ദ്രാവിഡിനെ നിയമിച്ചതായാണ് ബിസിസിഐ പത്രക്കുറിപ്പില് അറിയിച്ചത്. ഇന്ത്യന് ടീമിന്റെ പരിശീലകനാകുന്നത് വലിയ ബഹുമതിയാണെന്ന് ബിസിസിഐ പുറത്തിറക്കിയ പ്രസ്താവനയില് ദ്രാവിഡ് പറഞ്ഞു: ഇന്ത്യന് ക്രിക്കറ്റ് ടീമിന്റെ പുതിയ ഹെഡ് കോച്ചായി നിയമിക്കപ്പെടുക എന്നത് ഒരു തികഞ്ഞ ബഹുമതിയാണ്, ഈ അവസരത്തിനായി ഞാന് കാത്തിരിക്കുകയാണ്. സ്ഥാനമൊഴിയുന്ന മുഖ്യ പരിശീലകന് മിസ്റ്റര് രവി ശാസ്ത്രിയുടെ കീഴില് ടീം വളരെ നന്നായി കളിച്ചു, ഇത് മുന്നോട്ട് കൊണ്ടുപോകാന് കഴിയുമെന്ന് ഞാന് പ്രതീക്ഷിക്കുന്നു. എന്സിഎ, അണ്ടര് 19, ഇന്ത്യ എ എന്നിവയിലുണ്ടായിരുന്ന മിക്ക കളിക്കാര്ക്കൊപ്പവും അടുത്ത് പ്രവര്ത്തിച്ചതിനാല്, അവര്ക്ക് ഓരോ ദിവസവും മെച്ചപ്പെടാനുള്ള അഭിനിവേശവും ആഗ്രഹവും ഉണ്ടെന്ന് എനിക്കറിയാം. അടുത്ത രണ്ട് വര്ഷത്തിനുള്ളില് ചില പ്രധാന മത്സരങ്ങളുണ്ട്, കളിക്കാരുമായും സപ്പോര്ട്ട് സ്റ്റാഫുകളുമായും ഒരുമിച്ചു പ്രവര്ത്തിക്കാന് കാത്തിരിക്കുകയാണ്. ഇന്ത്യന് ക്രിക്കറ്റിന്റെ ബെഞ്ച് സ്ട്രെങ്ത് ഒരുക്കുന്നതില് ദ്രാവിഡ് നിര്ണായക പങ്കാണ് വഹിച്ചത്. വിരമിച്ച ശേഷം അണ്ടര് 19, ഇന്ത്യ എ കോച്ചായി അദ്ദേഹം ചുമതലയേറ്റു. ഇന്ത്യന് ടീമിന്റെ പരിശീലകനാകാന് ദ്രാവിഡ് നേരത്തെ താല്പര്യം പ്രകടിപ്പിച്ചിരുന്നില്ല. എന്നാല് കഴിഞ്ഞ മാസം ദുബായ് സന്ദര്ശന വേളയില് ബിസിസിഐ ഭാരവാഹികള് അദ്ദേഹത്തെ ചുമതലയേല്ക്കാന് പ്രേരിപ്പിക്കുകയായിരുന്നു. ഇന്ത്യന് ടീമിന്റെ മുഖ്യ പരീശീലകനായി രാഹുല് ദ്രാവിഡിനെ നിയമിച്ചു ഇന്ത്യ എ പരിശീലകനെന്ന നിലയില്, പുതിയ താരങ്ങളെ വാര്ത്തെടുക്കുന്ന കാര്യത്തില് ദ്രാവിഡ് നിര്ണായക പങ്കുവഹിച്ചിട്ടുണ്ട്. രാഹുല് ദ്രാവിഡുമായി നടത്തിയ ചര്ച്ചകളില് നിന്നുമൊക്കെയാണ് മായങ്ക് അഗര്വാള്, ഹനുമ വിഹാരി തുടങ്ങിയ താരങ്ങള് ടീമിലെത്തിയത് എന്നാണ് ഇന്ത്യയുടെ ഓസ്ട്രേലിയന് പരമ്ബരക്ക് ശേഷം ദ്രാവിഡിന്റെ പങ്കിനെക്കുറിച്ച് മുന് സെലക്ടര് ജതിന് പരഞ്ജ്പെ പറഞ്ഞത്. വിരമിക്കലിന് ശേഷം ദ്രാവിഡ് കമന്ററിയില് ഒരു കൈ നോക്കിയിരുന്നുവെങ്കിലും അത് തനിക്ക് തൃപ്തികരമല്ലെന്ന് ഒരിക്കല് ഇന്ത്യന് എക്സ്പ്രസിനോട് പറഞ്ഞിരുന്നു. ഈ ഉത്തരവാദിത്തം ഏല്പ്പിക്കാന് ദ്രാവിഡിനേക്കാള് മികച്ച വ്യക്തിയില്ലെന്നാണ് ബിസിസിഐ സെക്രട്ടറി ജയ് ഷാ പറഞ്ഞത്. അടുത്ത രണ്ട് വര്ഷത്തിനുള്ളില് രണ്ട് ലോകകപ്പുകള് നടക്കാനിരിക്കെ, തടസ്സങ്ങളില്ലാത്ത ഒരു മാറ്റം നടത്തേണ്ടത് പ്രധാനമാണ്, മുന് ഇന്ത്യന് ക്യാപ്റ്റന് ആ ജോലിക്ക് യോജിച്ച ആളാണ്. എന്സിഎയ്ക്ക് ആവശ്യമായ ദിശാബോധം നല്കുകയും ഇന്ത്യ അണ്ടര്19, ഇന്ത്യ എ ലെവലിലെ താരങ്ങളുടെ പുരോഗതിക്ക് മേല്നോട്ടം വഹിക്കുകയും ചെയ്തതിനാല്, ഒരു പരിശീലകനെന്ന നിലയിലേക്കുള്ള അദ്ദേഹത്തിന്റെ സ്വാഭാവികമായ പുരോഗതിയാണ് ഇതെന്ന് ഞങ്ങള് വിശ്വസിക്കുന്നു. അദ്ദേഹത്തിന് കീഴില് ഇന്ത്യന് ടീം എല്ലാ ഫോര്മാറ്റുകളിലും ആധിപത്യം സ്ഥാപിക്കുമെന്നതില് എനിക്ക് സംശയമില്ല. ജയ് ഷാ പ്രസ്താവനയില് പറഞ്ഞു. ഇന്ത്യന് ടീമിലെ മറ്റു സപ്പോര്ട്ട് സ്റ്റാഫുകള്ക്കായി മറ്റൊരു അഭിമുഖം കൂടി ഇനി ഉണ്ടായിരിക്കും, അതില് നിന്നും പുതിയ ബാറ്റിങ്, ബോളിങ്, ഫീല്ഡിങ് പരിശീലകരെ തിരഞ്ഞെടുക്കും. ഇപ്പോള് മുഖ്യ പരിശീലകനായ ശാസ്ത്രി, ബോളിങ് കോച്ച് ഭരത് അരുണ്, ഫീല്ഡിങ് കോച്ച് ആര്.ശ്രീധര്, ബാറ്റിങ് കോച്ച് വിക്രം റാത്തോര് എന്നിവരുടെ കാലാവധി ടി20 ലോകകപ്പിന് ശേഷം അവസാനിക്കും. അതിനാലാണ് പുതിയ പരിശീലകരെ തേടുന്നത്. ബാറ്റിങ് പരിശീലകനായി താന് വീണ്ടും അപേക്ഷ സമര്പ്പിച്ചിട്ടുണ്ടെന്ന് റാത്തോര് പറഞ്ഞു.